**TRANSPALATINAALIKAARI (TPA) JA LINGUAALIKAARI**

Suulaen transpalatinaalikaarta ja alaleuan linguaalikaarta käytetään oikomishoidossa useissa erilaisissa tilanteissa. Esim. kun halutaan ankkuroida kaariin kiinnitetyt hampaat paikoilleen hampaiston vaihduntavaiheen ajaksi ja näin lievittää kehittymässä olevaa ahtautta. Tai kun tarvitaan erilaisissa tilanteissa vastavoimaksi ankkuria jne.

Kaarten käyttöaika vaihtelee tarkoituksen mukaan ollen yleensä 2-4 vuotta.

Kaarten molemmissa päissä on renkaat, jotka on sementoitu tiettyjen hampaiden ympärille. Koje on sementoitu suuhun kiinteästi ja se kontrolloidaan hammashoitolassa n. 1-4 kuukauden välein. Hoitokäynnillä koje saatetaan joskus irroittaa ja sementoida sitten uudelleen paikoilleen.

Suussa oleva koje pitää harjata reippaasti ja huolellisesti hampaita pestessä. Sekä sähkö- että käsiharjaa saa käyttää.

Kovat ja sitkeät syötävät ovat **ehdottomasti kiellettyjä**. Yleensä nämä löytyvät karkkihyllyltä. Tavallista ruokaa voi syödä, mutta jotkut hedelmät ja kasvikset (porkkana, omena jne.) kannattaa paloitella. Ksylitolipurukumia voi syödä.

Renkaiden putket saattavat aluksi hangata poskia. Voit laittaa renkaan päälle pehmikkeeksi hoitolasta saamaasi vahaa. Myös pureskeltua purukumia voi käyttää vahan asemesta.

Alkuvaiheessa hampaat saattavat tuntua aroilta, mutta tämä menee ohi muutamassa päivässä. R- ja S-äänteissä saattaa olla aluksi hankaluutta, mutta nämä kyllä löytyvät uudelleen nopeasti vaikkapa kirjaa ääneen lukemalla.

Jos koje rikkoutuu tai irtoaa, ota yhteys hammashoitolaan mahdollisimman pian, jotta hoito pääsee jatkumaan ja ettei purennassa ehdi tapahtua palautumista. Jos mahdollista, kannattaa irronnut rengas (jos se on kojeessa edelleen kiinni) painaa takaisin paikoilleen ja ottaa sitten viipymättä yhteys arkena omaan hammashoitolaan (numerot alla) ja tarvittaessa viikonloppuisin sekä arkipyhinä Seinäjoelle yhteispäivystykseen (klo 8-12, puh. 06 425 5428**).**

Muistathan **saapua varatuille ajoille** jottei hoito pitkittyisi ja hankaloituisi.

Jos kojeen kanssa tulee ongelmia, ota viipymättä yhteys hammashoitolaasi.

Kuusiolinna Terveyden hammashoitolat

Alavus, Kuortane, Töysä 06-2525 7982

Ähtäri, Soini 06-2525 7271